Il-General Workers’ Union qed tinsisti li l-maniġment tal-kumpanija Leisure Clothing m’għandux jibqa’ sieket quddiem l-allegazzjonijiet serji li qed isiru dwar skjavitu u kundizzjonjiet inumani fir-rigward ta’ ħaddiema Ażjatiċi fil-kumpanija. Fi stqarrija, il-GWU qalet li dalgħodu l-Amministrazzjoni Ċentrali tal-GWU kellha laqgħa mar-rappreżentant tal-ħaddiema tal-kumpanija Leisure Clothing, li stqarrew li, waqt li jkunu għax-xogħol,  qatt ma raw lil xi ħaddiema Ażjatiċi jiġu ttrattati ħażin jew b’mod li jista’ jitqies diżuman jew skjavitu.  Din l-istess stqarrija għamluha wkoll il-ħaddiema kollha tal-kumpanija waqt laqgħa li kellhom ilbieraħ mas-Segretarju tat-Taqsima Metall u Kostruzzjoni, Paul Bugeja. Minkejja dan, il-GWU ħeġġet lill-pulizija biex ikomplu għaddejjin bl-istħarriġ tagħhom sabiex, jekk verament qed jitwettqu dawn it-tip ta’ abbużi, jinqabdu u min hu responsabbli jħallas għal għemilu. Il-GWU qalet li bħalma ilha tagħmel mindu ħarġu l-allegazzjonijiet fil-midja, il-GWU qalet li se tkompli ssegwi dan il-każ mill-qrib sabiex tara li jiġu mħarsin l-interessi tal-ħaddiema.